CELEX: 32011R0150
Language: mt
Date: 2011-02-18 00:00:00
Title: Commission Regulation (EU) No 150/2011 of 18 February 2011 amending Annex III to Regulation (EC) No 853/2004 of the European Parliament and of the Council as regards farmed and wild game and farmed and wild game meat  Text with EEA relevance

19.2.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 46/14
            
         REGOLAMENT TAL-KUMMISSJONI (UE) Nru 150/2011
   tat-18 ta' Frar 2011
   li jemenda u jadatta l-Anness III tar-Regolament (KE) Nru 853/2004 tal-Parlament Ewropew u tal-Kunsill fir-rigward tal-kaċċa mrobbija u selvaġġa u l-laħam tal-kaċċa mrobbija u selvaġġa
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 853/2004 tal-Parlament Ewropew u tal-Kunsill tad-29 ta' April 2004 li jistipula regoli speċifiċi ta' iġjene għall-ikel li joriġina mill-annimali (1), u b'mod partikolari l-Artikolu 10(1) tiegħu,
   Billi:
   
               (1)
            
            
               Ir-Regolament (KE) Nru 853/2004 jistabbilixxi regoli speċifiċi ta' iġjene għall-ikel li joriġina mill-annimali. Jipprevedi, fost l-oħrajn ir-rekwiżiti għall-produzzjoni u t-tqegħid fis-suq tal-laħam tal-kaċċa mrobbi fl-irziezet u selvaġġ. Operaturi tan-negozju tal-ikel għandhom jassiguraw li laħam bħal dan jitqiegħed fis-suq biss jekk huwa ppreżentat f'konformità mat-Taqsimiet III u IV ta' Anness III għal dak ir-Regolament.
            
         
               (2)
            
            
               It-Taqsima III ta' Anness III għar-Regolament (KE) Nru 853/2004 tipprevedi li operaturi tan-negozju tal-ikel jistgħu joqtlu ratiti mrobbija u ċerti ungulati mrobbija fuq il-post tal-oriġini bl-awtorizzazzjoni tal-awtorità kompetenti soġġetti għal ċerti kundizzjonijiet. B'mod partikolari, dawn il-kundizzjonijiet jinkludu li l-annimali maqtula għandhom jintbagħtu l-biċċerija b'dikjarazzjoni mill-operatur tan-negozju tal-ikel li jkun rabba l-annimali u b'ċertifikat maħruġ u ffirmat mill-veterinarju uffiċjali jew approvat.
            
         
               (3)
            
            
               Iċ-ċertifikat maħruġ u ffirmat mill-veterinarju uffiċjali jew approvat jinħareġ biex jiċċertifika riżultat favorevoli tal-ispezzjoni ante-mortem, il-qatla u l-iżvinar korretti u d-data u l-ħin tal-qatla.
            
         
               (4)
            
            
               Ir-Regolament tal-Kunsill (KE) Nru 1099/2009 tal-24 ta' Settembru 2009 dwar il-protezzjoni tal-annimali waqt il-qatla (2) jistabbilixxi regoli għall-qtil ta' annimali mrobbija jew miżmuma għall-produzzjoni ta' ikel, suf, ġilda, fer jew prodotti oħra. Dan ir-Regolament jipprevedi li l-operaturi tan-negozju għandhom jiżguraw li ċerti operazzjonijiet tal-qatla jitwettqu biss minn persuni li għandhom ċertifikat ta' kompetenza għal operazzjonijiet bħal dawn, li juri l-kapaċità tagħhom biex iwettquhom skont ir-regoli stabbiliti f'dak ir-Regolament.
            
         
               (5)
            
            
               Il-preżenza tal-veterinarju uffiċjali jew tal-veterinarju approvat fil-ħinijiet kollha matul il-qatla u l-iżvinar fir-razzett tista' titqies mhux meħtieġa jekk l-operaturi tan-negozju tal-ikel li jwettqu operazzjonijiet tal-qatla jkollhom il-livell xieraq ta' kompetenza u jkollhom ċertifikat ta' kompetenza għal operazzjonijiet bħal dawn, skont ir-Regolament (KE) Nru 1099/2009. F'każijiet bħal dawn, għandu jkun permess li l-attestazzjoni tal-qatla u l-iżvinar korretti, kif ukoll id-data u l-ħin tal-qatla, isiru mill-operaturi tan-negozju tal-ikel minflok mill-veterinarju uffiċjali jew approvat.
            
         
               (6)
            
            
               Barra minn hekk, il-Kapitolu II tat-Taqsima IV tal-Anness III għal Regolament (KE) Nru 853/2004 jipprevedi li, kemm jista' jkun malajr wara l-qatla ta' kaċċa kbira, il-persuna mħarrġa trid tagħmel eżami tal-karkassa, u ta' kull vixxri mneħħi, biex tidentifika kwalunkwe karatteristiċi li jistgħu jindikaw li l-laħam jippreżenta xi riskju għas-saħħa. Jekk matul dak l-eżami ebda karatteristiċi anormali ma jinstabu li jistgħu jindikaw li l-laħam jippreżenta xi riskju għas-saħħa, l-ebda mġiba anormali ma ġiet osservata qabel il-qatla u m'hemm l-ebda suspett ta' kontaminazzjoni ambjentali, il-persuna mħarrġa trid twaħħal mal-ġisem tal-annimal dikjarazzjoni bin-numru biex turi dan.
            
         
               (7)
            
            
               L-esperjenza fl-applikazzjoni ta' dawk ir-regoli turi li huwa raġonevoli li tiġi prevista l-possibbiltà li ma titwaħħalx id-dikjarazzjoni mal-karkassa kif ukoll li dik id-dikjarazzjoni tkopri ġisem ta' aktar minn annimal wieħed, sakemm ir-rabta ċara bejn il-karkassi u d-dikjarazzjoni li tkoprihom tkun ġiet stabbilita u garantita.
            
         
               (8)
            
            
               Ir-Regolament (KE) Nru 1774/2002 tal-Parlament Ewropew u tal-Kunsill tat-3 ta' Ottubru 2002, li jippreskrivi regoli tas-saħħa li jirrigwardaw prodotti sekondarji tal-annimali mhux maħsuba għall-konsum uman (3) jistabbilixxi r-regoli tas-saħħa tal-annimali u dik pubblika għall-ġbir, it-trasport, il-ħażna, l-immaneġġjar, l-ipproċessar, u l-użu jew ir-rimi tal-prodotti sekondarji tal-annimali, sabiex jiġi evitat li dawn il-prodotti jippreżentaw riskju għas-saħħa tal-annimali jew dik pubblika. Il-Kapitolu VII tal-Anness VIII ta' dak ir-Regolament jistipula r-rekwiżiti għall-produzzjoni ta' trofej tal-kaċċa.
            
         
               (9)
            
            
               Barra minn hekk, skont dak ir-Regolament, impjanti tekniċi għandhom ikunu suġġetti għall-approvazzjoni mill-awtorità kompetenti, sakemm jiġu sodisfatti ċerti kundizzjonijiet. Dawn il-kundizzjonijiet jinkludu fost l-oħrajn l-obbligu tal-impjant tekniku li jikkonforma mar-rekwiżitispeċifiċi tal-produzzjoni stabbiliti f'dak ir-Regolament.
            
         
               (10)
            
            
               IL-Kapitolu II tat-Taqsima IV ta' Anness III għar-Regolament (KE) Nru 853/2004 jipprovdi li, fil-każ ta' kaċċa kbira selvaġġa, ir-ras u l-vixxri m'għandhomx għalfejn jakkumpanjaw il-karkassa fl-istabbiliment fejn jimmaniġjaw il-kaċċa, ħlief fil-każ ta' speċi suxxettibbli għat-Trikinożi. F'dan il-każ, ir-ras (minbarra għan-nejbiet) u d-dijaframma jridu jakkumpanjaw il-karkassa.
            
         
               (11)
            
            
               F’xi Stati Membri, fejn hemm tradizzjoni twila tal-kaċċa, is-soltu jintużaw l-irjus sħaħ ta' annimali, inkluż ta' dawk suxxettibbli għall-infestazzjoni tat-Trichinella, bħala trofew tal-kaċċa. Ir-rekwiżit fil-Kapitolu II tat-Taqsima IV ta' Anness III għar-Regolament (KE) Nru 853/2004 joħloq diffikultajiet għall-kaċċaturi u impjanti tekniċi fir-rigward tal-produzzjoni ta' trofej tal-kaċċa fil-każ ta' speċi suxxettibbli għall-infestazzjoni tat-Trichinella.
            
         
               (12)
            
            
               Għalhekk għandha tingħata l-possibbiltà lill-awtorità kompetenti biex tawtorizza li jintbagħtu l-irjus ta' annimali suxxettibbli għall infestazzjoni tat-Trichinella lil impjant tekniku approvat għall-produzzjoni ta' trofej tal-kaċċa, anke qabel ma joħroġ ir-riżultat tat-test għat-Trichinella. Fil-każijiet kollha bħal dawn, għandu jkun hemm garanziji suffiċjenti ta' traċċabbiltà.
            
         
               (13)
            
            
               Ir-Regolament (KE) Nru 853/2004 għandu għalhekk jiġi emendat skont dan.
            
         
               (14)
            
            
               Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DAN IR-REGOLAMENT:
   Artikolu 1
   L-Anness III tar-Regolament (KE) Nru 853/2004 huwa emendat skont l-Anness ta' dan ir-Regolament.
   Artikolu 2
   Dan ir-Regolament għandu jidħol fis-seħħ fl-20 jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-18 ta’ Frar 2011.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 139, 30.4.2004, p. 55.
   
      (2)  ĠU L 303, 18.11.2009, p. 1.
   
      (3)  ĠU L 273, 10.10.2002, p. 1.
   
      ANNESS
      L-Anness III għar-Regolament (KE) Nru 853/2004 huwa emendat kif ġej:
      
                  (1)
               
               
                  Fil-Kapitolu III, il-punt 3a li ġej huwa mdaħħal:
                  
                              “3a.
                           
                           
                              Permezz ta' deroga mill-punt 3(j), l-awtorità kompetenti tista’ tawtorizza li l-attestazzjoni tal-qatla u l-iżvinar korretti u tad-data u l-ħin tat-tbiċċir ikunu inklużi biss fil-dikjarazzjoni mill-operatur tan-negozju tal-ikel imsemmi fil-punt 3(i), sakemm:
                              
                                          (a)
                                       
                                       
                                          l-azjenda tkun tinsab fi Stat Membru jew reġjun, kif definit fl-Artikolu 2(2) (p) tad-Direttiva 64/432/KEE li ma jkunx taħt restrizzjonijiet tas-saħħa skont il-liġi tal-Unjoni jew il-leġiżlazzjoni nazzjonali,
                                       
                                    
                                          (b)
                                       
                                       
                                          l-operatur ikun wera l-livell xieraq ta' kompetenza għall-qatla tal-annimali mingħajr ma jikkawża lill-annimali l-ebda uġigħ, dwejjaq jew sofferenza li tista’ tiġi evitata skont l-Artikolu 7 (2) tar-Regolament (KE) Nru 1099/2009 u mingħajr preġudizzju għall-Artikolu 12 ta' dak ir-Regolament.”
                                       
                                    
                        
            
                  (2)
               
               
                  Fit-Taqsima II, il-Kapitolu IV, il-punt 4(a) jinbidel b’dan li ġej:
                  
                              “4.
                           
                           
                              
                                          (a)
                                       
                                       
                                          Jekk l-ebda karatteristika anormali ma nstabet waqt l-eżami msemmi fil-punt 2, l-ebda mġiba anormali ma ġiet osservata qabel il-qatla, u ma hemm l-ebda suspett ta' kontaminazzjoni ambjentali, il-persuna mħarrġa, mal-karkassa trid twaħħal dikjarazzjoni nnumerata li tiddikjara dan. Din id-dikjarazzjoni trid tindika wkoll id-data, il-ħin u l-post tal-qatla.
                                          M’hemmx għalfejn li d-dikjarazzjoni titwaħħal mal-karkassa u tista’ tkopri aktar minn karkassa waħda, sakemm kull karkassa tkun identifika b’mod xieraq u d-dikjarazzjoni ikollha indikazzjoni tan-numru ta' identifikazzjoni ta' kull karkassa koperta minnha, mad-data, il-ħin u l-post tal-qatla korrispondenti. Il-karkassi kollha tal-annimali koperti minn dikjarazzjoni waħda jistgħu jintbagħtu biss lil stabbiliment wieħed li jimmaniġja l-kaċċa.
                                          F’dan il-każ, ir-ras u l-vixxri m’hemmx għalfejn jakkumpanjaw il-karkassa, ġewwa l-istabbiliment li jimmaniġja l-kaċċa, ħlief fil-każ ta' speċi suxxettibli għat-Trikinożi (annimali porċini, solipedi u oħrajn), li l-irjus (ħlief għan-nejbiet) u d-dijaframma tagħhom iridu jakkumpanjaw il-karkassa.
                                          Madankollu, l-awtorità kompetenti tista’ tawtorizza li l-irjus ta' annimali suxxettibbli għall-infestazzjoni tat-Trichinella jintbagħtu lil impjant tekniku għall-produzzjoni ta' trofej tal-kaċċa, li jkun ġie approvat skont l-Artikolu 18 tar-Regolament (KE) Nru 1774/2002. L-impjant tekniku għandu jkun indikat fid-dikjarazzjoni tal-persuna mħarrġa. Għandha tintbagħat kopja tad-dikjarazzjoni lill-impjant tekniku. Meta r-riżultati tal-eżami tat-Trichinella tal-karkassa jkunu pożittivi, l-awtorità kompetenti għandha twettaq kontrolli uffiċjali sabiex tivverifika l-immaniġjar xieraq tar-ras fl-impjant tekniku.
                                          Madankollu l-kaċċaturi jridu jissodisfaw kull rekwiżit addizzjonali impost fl-Istat Membru fejn issir il-kaċċa, b’mod partikolari għall-permess tas-sorveljanza ta' ċerti residwi u sustanzi skont id-Direttiva 96/23/KE.”